Ir-Regolament tal-Kummissjoni (KEE) Nru 3582/81
ta’ l-14 ta Diċembru 1981
li jemenda r-Regolament (KEE) Nru 2973/79 li jippreskrivi regoli dettaljati dwar l-applikazzjoni għal għoti ta’ assistenza għall-esportazzjoni ta’ prodotti tal-laħam taċ-ċanga u vitella li jistgħu jibbenefikaw minn trattament speċjali ta’ importazzjoni f’pajjiż terz
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropeja,
Wara li kkunsidrat ir-Regolament tal-Kunsill (KEE) Nru 805/68 tas-27 ta Ġunju 1968 dwar l-organizzazzjoni komuni tas-suq tal-laħam taċ-ċanga u vitella [1], kif emendat l-aħħar bl-Att ta’ l-Adeżjoni tal-Greċja, u partikolarment Artikolu 15(2) tiegħu,
Wara li kkunsidrat ir-Regolament tal-Kunsill (KEE) Nru 2931/79 ta’ l-20 ta’ Diċembru 1979 dwar l-għoti ta’assistenza għall-esportazzjoni ta prodotti agrikoli li jistgħu jibbenefikaw minn trattament speċjali ta’ importazzjoni f’pajjiż terz [2], u partikolarment Artikolu 1(2) tiegħu,
Billi r-Regolament tal-Kummissjoni (KEE) Nru 2973/79 [3], kif emendat l-aħħar bir-Regolament (KEE) Nru 2377/80 [4], ippreskriva regoli dettaljati dwar l-applikazzjoni tar-Regolament (KEE) Nru 2931/79;
Billi l-Istati Uniti ta’ l-Amerika jistgħu japplikaw arranġamenti speċjali għal kwantità annwali ta’ 5000 tunnellata metrika ta’ laħam taċ-ċanga u vitella li joriġinaw fil-Komunità u li jilħqu ċerti ħtiġijiet; billi l-esperjenza turi li din il-kwantità għandha titqassam f’erba’ partijiet ta’ tlett xhur kull waħda;
Billi r-Regolament tal-Kummissjoni (KEE) Nru 77/81 [5] jiddisponi li applikazzjonijiet għal liċenzji ta’ esportazzjoni għax-xahar ta Jannar 1982 jistgħu jintefgħu mis-16 ta Diċembru 1981; billi hu meħtieġ li din id-dispożizzjoni tiġi revokata biex jittieħed kont ta’ din is-sistema ġdida;
Billi l-miżuri previsti f’dan ir-Regolament huma skond l-opinjoni tal-Kumitat ta’ Ġestjoni għall-Laħam taċ-Canga u tal-Vitella,
ADOTTAT DAN IR-REGOLAMENT:
Artikolu 1
Is-subparagrafu li ġej jiżdied ma’ Artikolu 1(1) tar-Regolament (KEE) Nru 2973/79:
"Din il-kwantità għandha tinqasam f’erba’ partijiet u l-ewwel tlieta minn dawn, li ma jistgħux jeċċedu 1250 tunnellati metriċi, għandhom jiġu esportati matul l-ewwel tlett perjodi ta’ tlett xhur ta kull sena. Il-Kummissjoni trid tistabbilixxi dak li jkun baqa biex jiġi esportat matul ir-raba’ tlett xhur"
.
Artikolu 2
It-tielet subparagrafu ta’ Artikolu 2 tar-Regolament (KEE) Nru 77/81 jitneħħa.
Artikolu 3
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, 14 ta Diċembru 1981.